পন্ডিচেরির দিনগুলিতে কেবল আধাত্মিক বিকাশের দলিল রয়েছে। কিন্তু শ্রী অরবিন্দের ছোট ভাই বারীন্দ্র ঘোষের আপ্ত সহায়ক হিসেবে দীর্ঘদিন কাজ করেছেন এমন একজন স্বাধীনতা সংগ্রামী পূর্ণেন্দু প্রসাদ ভট্টাচার্যের সঙ্গে আলাপ চারিতায় উঠে এল আরও নানান তথ্য। তিনি মন্ত্রগুপ্তির মত লুকিয়ে রেখেছিলেন এই গোপন হদিস। ৯৬ বছরের এই স্বাধীনতা যোদ্ধা জানালেন ব্রিটিশের নাগালের বাইরে যাওয়ার তাগিদ ছিল। শ্রী অরবিন্দকে সেই মত বলা হয়েছিল চন্দননগরে যেতে। কিন্তু ফরাসি ঘাঁটি হিসেবে পন্ডিচেরিকে বেছে নেওয়া হয়েছিল। কারণ পণ্ডিচেরি এমন একটি জায়গা যেখানে বাঙালি বিপ্লবীরা প্রকাশ্যে নিজেদের মধ্যে আলোচনা করলে স্থানীয় সাধারণ মানুষ তা সহজেই বুঝতে পারবে না। ফরাসি সরকারি সহযোগিতাও পাওয়া যাবে। শুধু তাই নয় বৈপ্লবিক কর্মকাণ্ড রীতিমত চলত পণ্ডিচেরি থেকেই। বলছেন শ্রীঅরবিন্দের স্নেহ ধন্য বিপ্লবী পূর্ণেন্দু প্রসাদ ভট্টাচার্য। বললেন, গোপন ভাষায় চিঠি আদান প্রদান যে হত পন্ডিচেরির আশ্রম থেকে তারও অনেক নিদর্শন ইতিহাস আছে। ফলে আশ্রমকে কেন্দ্র করে আশ্রয় স্থলও তৈরি হয়েছিল পন্ডিচেরিতে। ফলে আধাত্মিকতার পাশাপাশি গোপন রাজনৈতিক মাপঝোঁকের ইঙ্গিতও দিয়েছেন এই বর্ষীয়ান স্বাধীনতা সংগ্রামী। পন্ডিচেরিতে থাকা কালীনই আরও একটি স্বপ্ন দেখতে শুরু করেন শ্রী অরবিন্দ এবং শ্রী মা। তা শুধু বৃহত্তর ভারতের স্বপ্ন নয়, সংঘবদ্ধ পৃথিবীর স্বপ্ন। এই প্রকল্পের নাম দিয়েছিলেন World Union আজও সেই স্বপ্নের ধূনি জ্বালিয়ে রেখেছেন শ্রী অরবিন্দ অনুগামীরা।